  Виталий Пронин Журналистъёсын пумиськылӥзы «ИжГЭТ» но «ИПОПАТ» огазеяськонъёслэн кивалтӥсьёссы Андрей Батов но Дмитрий Пивош. Ивортӥзы: город транспортын ворттылон дунъёс июльысен будозы.Туэ 1-тӥ январьысен дун 15 манет тупатэмын ни вал. Но со, пе, тырмыт ӧвӧл. Угось табере городысь транспортэ пуктылэмын навигаторъёс но тахографъёс - соос чакласа возё автобусъёслэсь-троллейбусъёслэсь кыӵе ӝоглыкен ветлэмзэс, кытын, кӧня сылэмзэс но мукетсэ. Эшшо 1-тӥ январьысен котькуд пассажир одно страховать каремын, но со дун 15 манет пӧлы пыртэмын ӧй вал.Таин валче «ИжГЭТ» но «ИПОПАТ» бадӟым ыштонъёсын ужало. Югдурзэс ӧжыт ке но тупатон понна, транспортникъёс одӥг пол ворттэм понна транспортэн ветлон дунэз 16 манет каро.- Нош проезднойёслэн дунзы уз воштӥськы, али кадь, 830 манетысен 1 сюрс 590 манетозь, кылёзы, - пусйиз Дмитрий Пивош. - Бен, воштӥськонъёс луозы татын но. Вазен проездноен ворттылӥсьёс кӧня потэ, сомында ворттыло вал. Табере лимит тупатэмын: 1 пумо транспортлы проездноен троссэ 90 пол, 2 пумоезлы - 130 пол но 3 пумоезлы - 150 пол ветлыны луоз. Талэсь трос полгес транспортэ пуксид ке, билет дунэз быдэсак тыроно луод.Та воштӥськонъёс уг вӧлмо школьникъёслы но студентъёслы проезднойёс вылэ. Нылпиос но егитъёс кӧня мылзы потэ ветлозы.Элина ВасильеваТуспуктэмез: izhevskinfo.ru Теги: проездной транспорт  